Solidariteit tree in na onbillike ontslag - Solidariteit WêreldSolidariteit Wêreld
Tuis › Nuuskantoor › Solidariteit tree in na onbillike ontslag
Artikel 188(1) van die Wet op Arbeidsverhoudinge (No. 66 van 1995) bepaal dat ontslag onbillik is wanneer ʼn werkgewer in gebreke bly om te bewys dat ʼn billike prosedure gevolg is of dat daar ʼn billike rede vir die ontslag is. In Bylae 8, item 4, van die Wet word daar ook bepaal dat ʼn werknemer ʼn geleentheid gegun moet word om sy of haar saak te stel en tydens dissiplinêre prosedures te verdedig. As ʼn werknemer nie hierdie geleentheid gegun word nie, sal die prosedure van ontslag onbillik wees.
Die gemeenregtelike beginsel van audi alteram partem is hier ter sprake. ʼn Direkte vertaling van audi alteram partem uit Latyn is “laat die ander kant gehoor word”. Ingevolge artikel 192 van die Wet is die onus op die werknemer om te bewys dat daar wel ontslag was, en rus die onus op die werkgewer om te bewys dat die ontslag billik was. Dus sal dit die verantwoordelikheid van die werkgewer wees om die beginsel van audi alteram partem toe te pas alvorens die ontslag plaasvind.
Solidariteit het onlangs ’n lid verteenwoordig wat in diens was van ’n landgoed in Randburg, Johannesburg. Die lid is in Mei 2010 deur die trustees van die landgoed aangestel. Sedert die lid se aanstelling is daar nooit klagtes of enige probleme deur die werkgewer aangemeld nie.
In Desember 2018 kry die lid egter ’n finale skriftelike waarskuwing vir growwe nalatigheid, en in Februarie 2019 ontvang hy ’n kennisgewing van ’n dissiplinêre verhoor vir nalatigheid.
Omdat die betrokke persoon ’n lid is van Solidariteit, skakel die persoon toe Solidariteit se dienssentrum, waarna ’n afspraak met Danie van Graan, litigant by Solidariteit Regsdienste, gereël word.
Volgens Van Graan was dit vir hom duidelik dat die werkgewer ’n saak begin bou het om van die lid ontslae te raak.
Die lid word toe in Februarie 2019 vir nalatigheid ontslaan.
Die klag het kortliks oor die volgende gegaan:
Een van die trustees het die lid op 17 Januarie 2019 gevra om ’n verslag oor een van die huise in die landgoed op te stel en voor 25 Januarie 2019 aan die trustee te stuur. Die lid het wel die verslag opgestel, maar het per ongeluk ’n ander/verkeerde aanhangsel by die e-pos gevoeg en aan die trustee gestuur.
In plaas daarvan om die lid net op sy fout te wys, stuur die trustees toe ’n kennisgewing van ’n dissiplinêre verhoor. Die lid het onmiddellik om verskoning gevra en die korrekte verslag gestuur, wat reeds voor die sperdatum gereed was.
Die trustees het egter steeds voortgegaan met die verhoor en die lid is ontslaan.
Die saak is toe na die KVBA verwys. Die trustees het by die KVBA aangevoer dat hulle ’n koper gehad het vir die betrokke huis, maar as gevolg van die lid se nalatigheid het die koper die koop gekanselleer.
Solidariteit was egter in besit van ’n prokureursbrief van die koper waarin die koop reeds in November 2018 gekanselleer is. Die brief het die werkgewer se oneerlikheid onthul.
Die KVBA het in die lid se guns beslis en het beveel dat die lid sy diens as landgoedbestuurder moet hervat met ingang van 1 Oktober 2019 asook dat die lid drie maande se salaris as vergoeding moet ontvang.
“Die rede hoekom hierdie saak vir my spesiaal is, is die feit dat die werkgewers alles probeer het om die saak verwyder te kry. Hulle het ’n advokaat aangestel wat drie tegniese punte by die KVBA aangevoer het oor hoekom die KVBA die saak moet verwyder nog voordat dit aangehoor is. Ek het die drie punte teengestaan en was suksesvol, voordat ek ook op die einde teen die advokaat suksesvol was met die verhoor. Die saak bewys dus dat ons vir klein sake veg en dat ons met topregslui kan meeding.” – Danie van Graan, litigant by Solidariteit Regsdienste.